Taloustutkimus: Ihmiset valmiita satsaamaan ilmastonmuutoksen torjuntaan 3 prosenttia tuloista.

Omakotitaloja Ylöjärven Teivossa. Silja Viitala / Aamulehti

Niukka enemmistö suomalaisista, 51 prosenttia, katsoo, että asumisen hiilidioksidipäästöjä pitää vähentää ilmastonmuutoksen hillitsemiseksi, ilmenee perussuomalaisten Taloustutkimuksella teettämästä kyselystä.

Eniten ajatus saa kannatusta kerrostaloasujissa (62 %), vähiten omakotitalossa asuvien (36 %) keskuudessa.

Ei lisää asumiskuluja ilmaston vuoksi

Tulokset muuttuivat selvästi, kun vastaajilta kysyttiin, ovatko he valmiita nostamaan pysyviä asumiskustannuksia ilmastonmuutoksen hillitsemiseksi. Vain vajaa neljännes (23 %) ilmoitti olevansa valmis tekemään niin.

Kannatus oli suurinta rivitalossa/paritalossa asuvien ja yli 60 000 euroa ansaitsevien piirissä, molemmissa 27 prosenttia.

Vähiten asumiskustannuksiaan ilmaston vuoksi haluavat kasvattaa omakotitaloasujat (17 %).

Kansalaiset suhtautuvat kertaluonteiseen asumiskustannusten nousuun suopeammin kuin pysyvään. Asumismuodosta ja lämmitystavasta riippuen 21–45 prosenttia vastaajista hyväksyy kertaluonteisten kustannusten nousun.

Ei ruuhkamaksuille

Sanna Marinin (sd) hallitus haluaa suosia joukkoliikennettä monin eri tavoin.

Vastaajilta tiedusteltiin mahdollisuutta siirtyä käyttämään joukkoliikennettä.

Pk-seudulla, Tampereelle ja Turussa asuvista työ- ja opiskelumatkansa autolla tekevistä hieman yli puolet on sitä mieltä, ettei joukkoliikenne ole realistinen vaihtoehto. Näiden kasvukeskusten ulkopuolella asuvista hieman päälle 80 prosenttia katsoo, ettei joukkoliikenne ole realismia.

Kaksi kolmesta (66 %) vastaajista kannattaa autoilun hiilidioksidipäästöjen vähentämistä. Vahvimmin tätä mieltä ovat kimppakyydillä kulkevat, 93 prosenttia vastaajista. Heidän osaltaan otos oli kuitenkin hyvin pieni (6 kpl).

Seuraavana tulevat (77 %) junalla, linja-autolla, metrolla ja raitiovaunulla liikkuvat ja heidän jälkeensä pyörällä ja kävellen liikkuvat (75 %).

Maakunnittaisessa vertailussa kärjessä oli Etelä-Karjala (83 %) ja tyvessä Kainuu (43 %).

Työssä Helsingissä autolla käyvistä viidennes ilmoitti kannattavansa ruuhkamaksuja. Joukkoliikennettä työmatkoilla käyttävistä, pyöräilijöistä ja jalankulkijoista ruuhkamaksuja kannattaa hieman yli puolet vastaajista.

Autoilun verotus

Kyselyssä selvitettiin myös vastaajien suhtautumista autoilun verotuksen muutoksiin jaoteltuna kotitalouden bruttotulojen ja auton omistamisen mukaan.

Auton hankinnan verotuksen (autovero) alentamista ja auton käytön verotuksen kiristämistä kannatetaan sitä yleisemmin, mitä korkeammat ovat kotitalouden tulot. Autonomistajien piirissä kannatus vaihtelee 30 ja 44 prosentin haarukassa. Ei-autonomistajien piirissä kannatus on 35-69 prosenttia.

3 prosenttia tuloista

Taloustutkimuksen mukaan kysely paljastaa, etteivät ihmiset ”juurikaan halua pysyviä liikkumisen ja asumisen kustannusten nousuja”, kun heiltä kysyttiin halukkuutta käyttää kotitalouden vuosituloja ilmastonmuutoksen torjumiseen.

– Kotitalouden bruttotuloista riippumatta ihmiset ovat valmiita satsaamaan ilmastonmuutoksen torjuntaan noin 3 prosenttia tuloista, keskimäärin 1 300–1 600 euroa.

Taloustutkimuksen kyselyyn vastasi 2135 vastaajaa.